守候3年羅嘉瑞精心布局將實現 重溫私有化三部曲|刁佬
三年前刁佬曾在其他平台寫過朗廷-SS (1270) 供股劍指私有化,COVID 過後羅老闆馬上做嘢,上星期朗廷宣布,持有朗廷股權超過70%的大股鷹君(41)終於打算私有化朗廷,公告表示建議詳細但未落實,不過已刺激股價大升六成至0.9元以上,成交只得百幾萬,十分疏落,但已算近年罕見。
2021年朗廷宣佈以供股價0.95元進行2供1比例供股,當時集資規模達10億元,而且大股東鷹君及羅嘉瑞同時支持供股,未供股前鷹君及羅嘉瑞持有約66%的股份,供股後的今日已持有約73%。
當年刁佬在文章分析時已說「大部份的信託資產猶如固定回報基金,原大股東都會因為資產回報穩定,但缺乏增長驚喜,才會成立信託上市。在這一種背景之下,作為管理方的大股東都不會持有很多上市信託股份,因為都已控制了該信託資產的控制權,而資產回報穩定,缺乏爆炸性增長,沒有誘因去持有太多股份。
羅嘉瑞透過鷹君共持有约73%朗廷,在信託安排下仍持有那麼多股權,實在是一位良心企業家。……若刁佬是羅嘉瑞,有信心在集資後能捱過嚴冬,現時朗廷酒店市賬率只得0.21倍,的確係超筍價,而且仲係一件有現金流嘅珍貴資產。」
現時朗廷於香港持有:香港朗廷酒店、香港康得思酒店及香港逸東酒店,既然市場未能反映資產嘅真實價錢,個市咁差既可買到平貨,又可放生市場嘅大閘蟹,一不做二不休就趁現在低價把朗廷私有化。
籌劃三年羅嘉瑞的精心安排即將實現,朗廷執筆之時現價0.82元,市賬率0.33,市盈率2.46,資產折讓夠深,市值只有27億元,以鷹君的家族實力,絕對夠錢私有化。不過馬後炮沒有意思,不如睇吓一場成功的私有化,要包含咩要素。
第一:市值與資產折讓大
這點眾所周知,如果市價低殘,而公司持有資產的內在價值高,龐大價差之下大股東自然有動機私有化被市場低估的資產。
第二:流通量要非常低
市值與資產折讓大,這點不論股權多少的股東都知道,但要小股東投降賣給你,無非係睇吓邊個鬥長命,如果小股東手上嘅股票因流通量低到賣唔出,咁即係代表無論市場好壞,要賣出手頭上股票都要付出一定代價。假如係呢個時候大股東慷慨解囊,通過私有化為小股東提供變現機會,就等於困𨋢時得到消防員嘅救護。
第三:空有資產沒有現金流
大家都明白,好多時質素好嘅股票唔代表有流通量,如果資產利潤欠奉,又冇現金流用作派息,坐住等又無息收,空有好資產但小股東無利益均沾,自然會絕望。困𨋢時間日久,在絕望之際有人提出私有化要約的橄欖枝,多數都𦧲飯應。
其實刁佬見到香港好多優質資產在近年陸續私有化都十分感慨。生意做得好,只不過唔識炒旺個場,冇提高流通量,市場完全忽略呢一啲優質資股票。作為推動香港股市嘅服務供應商-香港交易所,咁多年都冇照顧呢一批優質客戶,只見市場近年推廣嘅當炒股驚喜有餘穩健不足,股票一直都係成敗論英雄,市場自有定奪。
不過刁佬相信股市同四季一樣,有其周期及循環,市場環境唔好嘅時候,資產價值低估,自不然係私有化的良機。當市場熱烈,IPO又會重新再見,希望我們有生之年,仲有機會見到呢一日嘅出現。
【財經專欄】
.簡介:遊走在中環黑白之間,自覺是個穿著西裝的古惑仔,在波詭雲譎的金融市場中,鑽研刀不血刃的秘訣。
免責聲明︰以上內容僅代表作者的個人立場和觀點,不代表香港01的任何立場,香港01亦無法核實上述內容的真實性、準確性和原創性。
另外,以上純屬個人研究分享,並不代表任何第三方機構立場,亦非任何投資建議或勸誘。讀者務請運用個人獨立思考能力自行作出投資決定。